10 से 15 साल बाद AC की यूनिट बदलना सही, रेग्युलर मेंटेनेंस भी जरूरी
इस समय देश के अधिकतर हिस्सों में तेज गर्मी का दौर है। इससे राहत पाने के लिए हम घर, ऑफिस, मॉल जैसी जगहों पर एयर कंडीशनर (AC) में रहते हैं।
इस समय देश के अधिकतर हिस्सों में तेज गर्मी का दौर है। इससे राहत पाने के लिए हम घर, ऑफिस, मॉल जैसी जगहों पर एयर कंडीशनर (AC) में रहते हैं। पुराना या खराब AC हेल्थ के लिए नुकसानदायक तो है ही, साथ ही आग लगने जैसी दुर्घटना का कारण भी बन सकता है।
इसलिए लंबे समय तक AC की परफॉर्मेंस को बनाए रखने के लिए मेंटेन करना जरुरी होता है। इसके लिए जरूरी है कि हम अपनी जरूरत के अनुसार सही यूनिट का चुनाव करें। साथ ही यह जानकारी भी होना चाहिए कि AC बदलने का समय आ गया है या नहीं। यहां हम आपको AC को मेंटेन करने तरीके और बदलने के समय के बारे में बता रहे हैं।
AC बदलने का समय
आमतौर पर ऑफ-सीजन में AC बदलने का सबसे सही समय माना जाता है। यानी जब ठंड का मौसम जा चुका हो और गर्मी का मौसम शुरू न हुआ हो। जॉनसन कंट्रोल्स-हिताची एयर कंडिशनिंग इंडिया लिमिटेड के चेयरमैन एंड मैनेजिंग डायरेक्टर गुरमीत सिंह के अनुसार, AC को बदलने का सही समय कई अन्य कारणों पर भी निर्भर करता है, इनमें मौजूदा यूनिट की आयु, उसकी ओवरऑल कैपेसिटी और आपके इलाके का क्लाइमेट भी शामिल है।
यूनिट की उम्र
AC की उम्र औसतन 10 से 15 साल होती है। यह अमूमन यूनिट की उम्र, उसकी टोटल कैपेसिटी और जिस क्लाइमेट में उसका इस्तेमाल किया जा रहा है, उस पर निर्भर करता है। AC अपनी उम्र बढ़ने पर कार्यक्षमता खोने लगते हैं साथ ही भारी-भरकम बिजली बिल और बार-बार रिपेयरिंग जैसी स्थिति भी पैदा करने लगते हैं। इसीलिए यह सुझाया जाता है कि अच्छी इंडोर एयर कंडीशनिंग के लिए हर 10 से 15 साल के बीच लेटेस्ट टेक्नोलॉजी को अपनाते हुए पुरानी यूनिट रिप्लेस कर लेनी चाहिए।
साधारण परफॉर्मेंस
जब AC बार-बार खराब होने लगता है तथा मरम्मत की मांग करने लगता है, तो समझिए कि आपके AC को बदलने का समय आ गया है। अगर आपका AC कमरे को ठीक से ठंडा नहीं कर पा रहा है या फिर अजीब आवाजें निकाल रहा है तो हो सकता है कि उसे बदलने की जरूरत है। गलत फंक्शन वाली AC यूनिट न सिर्फ खराब काम करेगी और खराब कूलिंग देगी, बल्कि साथ ही बिजली का बिल भी बढ़ाएगी। वहीं दूसरी ओर सही कंडीशन वाला AC एनर्जी एफिशिएंट होगा तथा बिजली का खर्च बचाएगा।
नमी और लीकेज
ठंडक की वजह से AC पर जमा हो रही पानी की हल्की बूंदे तो आम है, लेकिन वहां लीकेज ज्यादा है तो मतलब दिक्कत भी बड़ी है। कूलेंट का रिसाव यूजर की हेल्थ को हानि भी पहुंचा सकता है। पुराना या क्षतिग्रस्त AC सुरक्षा के लिहाज से खतरनाक हो सकता है यह आग लगने का कारण बन सकता है।
क्लाइमेट कंडीशन 
यदि आप ऐसे ईलाके में रहते हैं जहां का टेम्परेचर हाई रहता है और उमस ज्यादा होती है तो आपको अपना AC अक्सर बदलते रहने की जरूरत हो सकती है। ऐसी क्लाइमेट AC यूनिट पर एक्स्ट्रा प्रेशर डालती हैं और इससे AC की उम्र भी कम होने लगती है।
दुर्गंध और अजीब आवाज
AC घर को ठंडा नहीं कर पा रहा है या अजीब आवाज और धुएं या जलने जैसी बदबू पैदा कर रहा है तो पुरानी यूनिट को बदल देना चाहिए।
ज्यादा बिल 
अगर आपका बिजली का बिल बेहद ज्यादा आने लगा है तो समझ लीजिए इसका सीधा कारण AC हो सकता है। पुरानी यूनिट जहां अपना काम करने के लिए अत्याधिक पावर कन्ज्यूम करती है वहीं नया एनर्जी एफिशिएंट AC मॉडल आपकी बिजली की खपत घटाते हुए कम खर्चें में घर ठंडा कर देता है।
